Gediminas - Vikipedija

# Gediminas

### Straipsnis iš Vikipedijos, laisvosios enciklopedijos.

    Apie kaimą Utenos rajone žr. Gediminas (Utena).

Lietuvos didysis kunigaikštis Gediminas (imaginacinis portretas)
Gedimino paminklas Vilniuje

Gediminas (~1275-1341), pirmasis Lietuvos didysis kunigaikštis iš Gediminaičių dinastijos. ~1295(?)-1316 m. – LDK submonarchas (ar bent jau Žemaičių kunigaikštis), 1316-1341 m. – Ldk.

## [taisyti] Gedimino kilmė

Lietuvos metraščių legendinėje dalyje ir visoje ikimokslinėje LDK istoriografijoje Gediminas pristatomas kaip Ldk Vytenio sūnus. Nuo XIX a. pab. istoriografijoje ilgai vyravo vienu Rygos miesto tarybos Gediminui rašytu laišku (jame Ldk Vytenis įvardytas kaip Gedimino "brolis ir pirmtakas") grįsta nuomonė, kad Gediminas buvęs Vytenio brolis ir Ldk Butvydo sūnus.

XX a. pab. keletas istorikų, besiremiančių XIV a. pab. rusų poemoje Zadonščina ("Uždonė") fiksuotu dviejų Algirdo sūnų liudijimu apie jų kilmę iš Gedimino tėvo ar uošvio "Skolomendo" bei atsižvelgiančių į tai, kad žodis "brolis" viduramžių Lietuvoje turėjo platesnę reikšmę nei mūsų laikais, ėmėsi populiarinti alternatyvią Gedimino kilmės versiją. Anot jos, šis lietuvių karvedys ir valdovas buvo kunigaikščio Komanto (Skomanto) sūnus arba žentas. [1]

## [taisyti] Gedimino valdymas

Lietuvos didžiojo kunigaikščio sostą Gediminas užėmė po Vytenio mirties (galimas daiktas, po 1315 ar 1316 m. įvykusio dinastinio perversmo). Iki tol kaip LDK submonarchas valdė Trakų kunigaikštystę (nuo XIII a. pab. jis greičiausiai rezidavo jo paties iniciatyva sumūrytoje (Senųjų) Trakų pilyje); apie XIV a. pradžią išgarsėjo kaip gabus karvedys (XIII ir XIV a. sąvartoje Gedimino vadovaujama lietuvių kariuomenė ne kartą atrėmė Vokiečių ordino bandymus įsitvirtinti Žemaitijoje). Tačiau Gedimino kaip Ldk valdymo laikotarpis nepasižymi didesnėmis karinėmis lietuvių pergalėmis, išskyrus gal tik Medininkų mūšį (1320 m.).

LDK užsienio politiką Gediminas vykdė atremdamas kryžininkų agresiją ir kartu daugiausia diplomatinėmis priemonėmis varžydamasis su Aukso Orda bei tuometine jos sąjungininke – XIV a. I pusėje nedideles rusų kunigaikštystes pradėjusia vienyti Maskvos DK.

LDK sienas ir įtakos sferos ribas Gediminas nukėlė toli į rytus bei pietus. Jam valdant prie LDK buvo prijungti Vitebskas (1320 m.) ir Volynė (1340 m.), vasalinėn priklausomybėn nuo LDK pateko Pskovas (~1320 m.), Černigovas (~1323 m.), Severėnų Naugardas (~1323 m.), Smolenskas (~1325 m.), Kijevas (iki 1330 m.), Perejaslavlis (iki 1330 m.). LDK plotas Gedimino laikais padidėjo maždaug trečdaliu.

~1325 m. kautynėse prie Irpenės upės sumušęs jungtinę Kijevo, Perejaslavlio, Briansko ir kt. Kijevo sąjungininkų kariuomenę, sau pavaldžiu Kijevo kunigaikščiu Gediminas paskyrė lietuvį Mintautą Fiodorą ar Algimantą Fiodorą (dauguma istorikų jį laiko Gedimino giminaičiu); kita vertus, visą Fiodoro valdymo Kijeve laikotarpį (1325(?)-1363 m.) ir net kurį laiką po Kijevo kunigaikštystės prijungimo prie LDK (bent 1363-1374 m.) Kijevo-Perejaslavlio žemė (kaip ir visas Černigovo-Severėnų kraštas bei Podolė) mokėjo "tradicinę" duoklę Aukso ordai.

1322 m. Gediminas sudarė prieš Vokiečių ordiną nukreiptą LDK karinę sąjungą su Mazovija, o 1325 m. – ir su Lenkija (tais pačiais metais Gedimino duktė Aldona ištekėjo už Lenkijos karaliaus Vladislovo Lokietkos sūnaus Kazimiero).

## [taisyti] Gedimino mėginimai vesternizuoti LDK visuomenę

Gediminas yra bene pirmasis Lietuvos valdovas, suformulavęs plačią LDK vesternizacijos programą; siekdamas ją įgyvendinti, 1323-1324 ir 1341 m. jis nesėkmingai mėgino apsikrikštyti. Kryžiuočiai visais įmanomais būdais stengėsi sutrukdyti Lietuvai apsikrikštyti savarankiškai. Pirmojo savo bandymo apsikrikštyti metu Gediminas pasiekė tik tiek, kad 1324 m. iš Rygos į Vilnių atvykę popiežius legatų (pasiuntinių) atstovai tų metų pab. patvirtino 4 metų paliaubas tarp Lietuvos ir Vokiečių ordino; netrukus po to Gediminas sudarė minėtą sąjungą su Lenkija (kaip viena jos išdavų paminėtinas 1326 m. įvykęs sėkmingas jungtinės Lenkijos ir Lietuvos kariuomenės žygis į Brandenburgo valstybę) ir bandė suartėti su Vengrija.

Bene kritiškiausiu Lietuvai XIV a. I pusės tarpsniu, t.y. po kryžiuočių bei kryžininkų 1329 m. žygio į Žemaitiją ir 1337-1338 m. lietuvių prie Nemuno žemupio patirtų pralaimėjimų, Gediminas nutarė dar kartą mėginti apsikrikštyti ir šia intencija užmezgė ryšius su Čekijos pranciškonais. 1341 m. į Lietuvą krikštyti Gedimino ir jo pavaldinių jau buvo atvykę čekų misionieriai, tačiau tų metų paskutinę savaitę Gediminas buvo nužudytas (galimas daiktas, nunuodytas). Šio nužudymo iniciatoriais galėjo būti tiek Vokiečių ordino vadovybė, tiek senosios tautinės lietuvių religijos šalininkai, tiek LDK stačiatikiai; kai kurie tyrinėtojai spėja, kad apie sąmokslą nužudyti Gediminą žinojo, bet jokių veiksmų prieš sąmokslininkus nesiėmė jo sūnus Jaunutis,– būtent jis tuoj po tėvo mirties tapo nauju Ldk.

## [taisyti] Reikšmingiausi LDK pasiekimai Gedimino valdymo laikotarpiu:

1. Panaikinta LDK politinė blokada.
2. Žymiai sustiprėjo LDK karinė galia.
3. LDK iš vidutinio dydžio valstybės transformavosi į didvalstybę.
4. Vilnius ėmė virsti europinio tipo miestu.

Anksčiau valdė: Vytenis | Lietuvos didysis kunigaikštis 1316–1341 | Vėliau valdė: Jaunutis

Rodomas puslapis "http://lt.wikipedia.org../../../g/e/d/Gediminas.html"

Kategorija: Gediminaičių dinastijos valdovai

##### Views

- Straipsnis
- Aptarimas
- Dabartinė versija

##### Paieška

##### Kitomis kalbomis

- Беларуская
- Česky
- Deutsch
- English
- Esperanto
- Eesti
- Français
- 日本語
- Latviešu
- Norsk (bokmål)
- Polski
- Русский
- Українська